
Violenţa împotriva femeilor

Violenţa domestică

Kontrovà împotriva Slovaciei (cererea nr. 7510/04)

31.05.2007

La 2 noiembrie 2002, reclamanta a formulat o plângere penală împotriva soţului ei pe care îl acuza că a agresat-o şi a bătut-o cu un cablu electric. Poliţia a ajutat-o ulterior să-şi retragă plângerea, în momentul în care a mers la secţia de poliţie împreună cu soţul său. La 31 decembrie 2002, pârâtul i-a ucis pe cei doi copii ai acestora, născuţi în 1997 şi în 2001. Reclamanta nu a obţinut nicio despăgubire.
Curtea europeană a constatat încălcarea art. 2 (dreptul la viaţă) din Convenţia Europeană a Drepturilor Omului ca urmare a neîndeplinirii de către autorităţile statului a obligaţiei de a proteja viaţa copiilor, precum şi încălcarea art. 13 din convenţie (dreptul la un recurs efectiv), dată fiind imposibilitatea ca mama acestora să obţină despăgubiri.

Bevacqua şi S. împotriva Bulgariei (nr. 71127/01)

12.06.2008

Prima reclamantă, care susţine că era în mod regulat agresată de soţul său, l-a părăsit şi a introdus divorţ, luând împreună cu ea pe fiul lor în vârstă de trei ani (al doilea reclamant). Conform reclamantei, soţul său a continuat, cu toate acestea, să o agreseze. Reclamanta a petrecut patru zile într-un adăpost pentru femei agresate împreună cu fiul ei, dar a fost avertizată de poliţie că ar putea fi urmărită penal pentru răpirea copilului. În cele din urmă, s-a ajuns la un acord privind încredinţarea alternativă a copilului între reclamantă şi soţul ei, pe care acesta, în opinia reclamantei, nu l-a respectat. Acuzaţiile aduse soţului ei au provocat în continuare persoanei în cauză noi violenţe. Cererile ca fiul său să-i fie încredinţat temporar nu au fost tratate prioritar şi, în cele din urmă, nu a obţinut încredinţarea copilului decât odată cu pronunţarea divorţului, după mai mult de un an. În anul următor, a fost din nou agresată de fostul ei soţ, iar toate cererile sale de deschidere a unui proces penal au fost respinse pe motiv că litigiul era de natură civilă.
Curtea a constatat încălcarea art. 8 (dreptul la respectarea vieţii de familie), cu motivarea că autorităţile bulgare nu au luat măsurile necesare pentru a-l sancţiona şi pentru a-l ţine sub control pe soţul reclamantei. De asemenea, Curtea subliniază că faptul că litigiul dintre reclamantă şi soţul său a fost considerat „de natură civilă” nu este compatibil cu obligaţia autorităţilor de a proteja viaţa de familie a reclamanţilor.
Branko Tomašić şi alţii împotriva Croaţiei (nr. 46598/06)

15.01.2009

Reclamanţii sunt rudele unui copil şi al mamei sale, ambii ucişi de tatăl, respectiv soţul acestora (care apoi s-a sinucis), la o lună după eliberarea din închisoarea unde fusese încarcerat pentru că îşi ameninţase cu moartea soţia şi copilul. Iniţial, persoana în cauză a fost obligată să urmeze un tratament psihiatric în timpul detenţiei şi ulterior, dacă ar fi fost necesar, dar instanţa de recurs a dispus încetarea tratamentului după eliberare.
Curtea a constatat încălcarea art. 2 (dreptul la viaţă) în ceea ce priveşte decesul mamei şi al copilului. Astfel, autorităţile croate nu au pus în aplicare ordonanţa care prevedea continuarea tratamentului psihiatric, iar Guvernul nu a dovedit că soţul a urmat un astfel de tratament în timpul detenţiei; acesta nu a mai fost examinat de un psihiatru înainte de a fi eliberat.
Opuz împotriva Turciei (nr. 33401/02)

09.06.2009

Reclamanta şi mama ei au fost agresate şi ameninţate ani de zile de către soţul reclamantei, H.O., care le-a cauzat în mod repetat răni grave. Cu o singură excepţie, acuzaţiile împotriva acestuia au fost abandonate pe motiv că cele două femei şi-au retras plângerile, deşi au explicat că au fost hărţuite de H.O. în acest scop, ameninţându-le cu moartea dacă îşi menţineau plângerile. Ulterior, reclamantul a fost condamnat la o amendă penală de aproximativ 385 EUR, plătibilă în mai multe tranşe, pentru că şi-a înjunghiat soţia în şapte rânduri. Cele două femei au formulat numeroase plângeri, susţinând că vieţile lor erau în pericol. H.O. a fost interogat şi apoi eliberat. În cele din urmă, atunci când cele două femei au încercat să plece, H.O. şi-a împuşcat soacra, susţinând că i-ar fi încălcat onoarea. El a fost condamnat la închisoare pe viaţă pentru crimă, dar a fost eliberat în aşteptarea examinării recursului său, chiar dacă soţia sa a susţinut că a continuat să o ameninţe.
Curtea a constatat încălcarea art. 2 (dreptul la viaţă) în ceea ce priveşte decesul soacrei lui H.O şi încălcarea art. 3 (interzicerea tratamentelor inumane sau degradante), în ceea ce priveşte faptul că statul nu a protejat reclamanta. Turcia nu şi-a îndeplinit obligaţia de a institui şi de a aplica în mod eficient un sistem capabil să elimine violenţa domestică şi să protejeze victimele. Autorităţile nu au recurs nici la măsurile de protecţie de care dispuneau şi au încetat urmărirea penală sub pretextul că era vorba despre „o problemă de familie”, fără a afla motivul pentru care au fost retrase plângerile. Cadrul juridic ar fi trebuit să permită continuarea urmăririi penale chiar şi în cazul retragerii plângerilor.
De asemenea, Curtea constată – pentru prima dată într-o cauză privind violenţa domestică – încălcări ale art. 14 (interzicerea discriminării), coroborat cu art. 2 şi art. 3, violenţa suferită de cele două femei având legătură cu sexul acestora; într-adevăr, violenţa domestică afectează în principal femeile, iar pasivitatea generalizată şi discriminatorie de care au dat dovadă instanţele turceşti creează un climat propice acestui tip de violenţă. În ciuda reformelor în domeniu (adoptarea Legii nr. 4320), indiferenţa de care justiţia, în general, dă dovadă în materie şi impunitatea de care se bucură autorii dezvăluie lipsa de determinare din partea autorităţilor turce de a lua măsurile adecvate pentru a remedia problema: poliţia încearcă să convingă femeile să-şi retragă plângerile, întârzierile sunt frecvente, iar instanţele atenuează asprimea sancţiunilor în numele onoarei sau al tradiţiei.
E.S. şi alţii împotriva Slovaciei (nr. 8227/04)

15.09.2009

În 2001, reclamanta şi-a părăsit soţul şi, ulterior, a formulat plângere penală împotriva acestuia, susţinând că o maltrata, pe ea şi pe copiii lor, şi că a abuzat-o sexual pe una din fiicele lor. Doi ani mai târziu, acesta a fost condamnat la patru ani de închisoare pentru violenţă şi abuz sexual. Cererea reclamantei prin care solicita ca soţul său să părăsească domiciliul conjugal a fost, cu toate acestea, respinsă, instanţa considerând că nu era competentă de a restrânge accesul soţului acesteia la domiciliu (reclamanta nu a obţinut rezilierea contractului de închiriere decât după divorţ). Reclamanţii au fost aşadar obligaţi să-şi părăsească domiciliul, familia şi prietenii.
Curtea a considerat că statul slovac nu le-a acordat reclamantelor protecţia imediată necesară împotriva violenţei soţului şi tatălui lor, cu încălcarea art. 3 (interzicerea tratamentelor inumane sau degradante) şi a art. 8 (dreptul la respectarea vieţii private şi de familie).

A. împotriva Croaţiei (nr. 55164/08)

14.10.2010

Potrivit reclamantei, fostul ei soţ (care suferă de tulburări psihice severe, inclusiv anxietate, paranoia, epilepsie şi stres posttraumatic) a supus-o timp de mai mulţi ani şi în mod repetat la violenţe fizice şi ameninţări cu moartea şi a abuzat-o în mod regulat în faţa fiicei lor. După ce s-a refugiat într-o locaţie nedivulgată, reclamanta a solicitat măsuri suplimentare de protecţie pentru a-i interzice fostul ei soţ să o hărţuiască şi să o urmărească, dar a fost refuzată pe motiv că nu a probat că viaţa i-a fost în mod direct ameninţată.
Curtea a concluzionat încălcarea art. 8 (dreptul la respectarea vieţii private şi de familie), reţinând că autorităţile croate nu au pus în aplicare numeroasele măsuri dispuse de instanţe pentru a o proteja pe reclamantă sau pentru a rezolva problemele psihiatrice ale fostul ei soţ, care sunt aparent cauza comportamentului său violent. De altfel, nu se ştie cu certitudine dacă aceasta a urmat vreun tratament psihiatric.
Curtea a declarat inadmisibilă plângerea reclamantei întemeiată pe art. 14 (interzicerea discriminării), întrucât, în special, nu a prezentat suficiente elemente de probă (cum ar fi rapoarte sau statistici) adecvate pentru a demonstra caracterul discriminatoriu al măsurilor sau practicilor adoptate în Croaţia pentru a lupta împotriva violenţelor domestice sau al efectelor acestor măsuri sau practici.

Hajduovà împotriva Slovaciei (nr. 2660/03)

13.11.2010

Fostul soţ al reclamantei a fost internat într-o instituţie de psihiatrie după ce a agresat-o pe aceasta din urmă în public şi a proferat ameninţări cu moartea împotriva ei. Uşor rănită şi temându-se pentru viaţa şi siguranţa sa, reclamanta s-a refugiat la o organizaţie neguvernamentală împreună cu copiii. Fostul soţ a fost eliberat fără a urma tratamentul recomandat şi a continuat ameninţările. Plângerea reclamantei, potrivit căreia autorităţile nu s-au asigurat că soţul ei urmează un tratament psihiatric, a fost respinsă.
Curtea reaminteşte că Slovacia are obligaţia de a proteja integritatea fizică şi psihică a persoanelor, în special atunci când este vorba despre persoane vulnerabile, victime ale violenţei domestice. Curtea a concluzionat încălcarea art. 8 (dreptul la respectarea vieţii private şi de familie) în sensul că, deşi ameninţările fostului soţ al reclamantei nu s-au tradus în acte concrete de violenţă după eliberarea sa din spital, temerile ca acesta să nu-şi pună ameninţările în practică erau întemeiate, iar autorităţile nu şi-au îndeplinit obligaţia de a dispune internarea acestuia pentru a urma un tratament psihiatric.
Kalucza împotriva Ungariei (nr. 57693/10)

24.04.2012

Doamna Kalucza s-a plâns de faptul că autorităţile nu au protejat-o împotriva violenţelor fostului ei partener cu care continua să împartă apartamentul împotriva voinţei sale, aşteptând soluţionarea mai multor acţiuni civile privind dreptul de proprietate asupra respectivului apartament.

Curtea a concluzionat încălcarea art. 8 (dreptul la respectarea vieţii private şi de familie), în măsura în care autorităţile maghiare nu au luat suficiente măsuri pentru a proteja reclamanta împotriva violenţelor fostul ei partener, în ciuda plângerilor penale formulate împotriva acestuia pentru violenţă, a cererilor repetate pentru pronunţarea unui ordin de instituire a anumitor restricţii şi în ciuda deschiderii unei proceduri civile pentru evacuarea acestuia din apartament.

Irene Wilson împotriva Regatului Unit (nr. 10601/09)

23.10.2012 (decizie de admisibilitate)

Obiectul cauzei priveşte plângerea unei persoane de sex feminin, victimă a violenţei în familie, cu privire la modul în care autorităţile au desfăşurat urmărirea penală împotriva soţului ei pentru vătămare corporală gravă şi susţinerea potrivit căreia pedeapsa cu suspendare aplicată acestuia a fost prea uşoară.

Curtea a declarat în unanimitate cererea inadmisibilă, concluzionând că autorităţile din Irlanda de Nord şi-au îndeplinit obligaţia de a proteja drepturile reclamantei în temeiul art. 8 (dreptul la respectarea vieţii private şi de familie).

Cauză recentă privind riscul de crimă de onoare în caz de extrădare:

A.A. şi alţii împotriva Suediei (nr. 14499/09, 28.06.2012)

Mutilări ale organelor genitale

Izevbekhai împotriva Irlandei (nr. 43408/08)

17.05.2011 (decizie de admisibilitate)

Reclamanta şi cele două fiice ale sale susţin că acestea din urmă riscă să fie supuse exciziei organelor genitale, în cazul în care familia ar reveni în Nigeria, cu încălcarea art. 3 (interzicerea tratamentelor inumane sau degradante). Fiica cea mare a reclamantei a murit la vârsta de un an în urma hemoragiei suferite după ce a fost supusă unei astfel de mutilări, efectuată de către o „bătrână”. Familia a fugit din Nigeria în Irlanda din cauza presiunilor familiei tatălui ca fetele să fie supuse exciziei organelor genitale. Cererea de azil le-a fost respinsă.
Curtea constată că „există motive puternice pentru a pune la îndoială” afirmaţiile privind naşterea şi decesul fiicei celei mai mari a primei reclamante. Se reţine că familia ocupă o poziţie financiară şi socială privilegiată în Nigeria. Prima reclamantă a absolvit studii superioare şi exercită o profesie liberală, iar soţul său şi părinţii acesteia se opun exciziei organelor genitale. Nici ea, nici soţul ei nu au raportat vreodată poliţiei vreo problemă legată de excizia organelor genitale în ceea ce le priveşte pe fiicele lor, nu au solicitat ajutor, dar nici nu s-au mutat în nordul Nigeriei, unde excizia organelor genitale se produce mai puţin frecvent sau foarte rar. În consecinţă, Curtea consideră că reclamanta şi soţul ei pot să-şi protejeze fiicele împotriva exciziei organelor genitale, dacă familia ar reveni în Nigeria. Prin urmare, declară cauza inadmisibilă.
Omeredo împotriva Austriei (nr. 8969/10)

20.09.2011 (decizie de admisibilitate)

Reclamanta, născută în 1973, a părăsit Nigeria în 2003 pentru a scăpa de ameninţarea cu excizia organelor genitale. Sora sa decedase deja în urma unei astfel de mutilări. Potrivit acesteia, locuitorii satului ei au ameninţat că o vor omorî dacă refuză să se supună operaţiei, iar mama ei i-a spus să coopereze. Pentru moment, cererea sa de azil nu a fost acceptată.
Curtea consideră că, având în vedere educaţia şi experienţa profesională a reclamantei ca croitoreasă, există motive să se creadă că ar putea să trăiască în Nigeria fără a fi nevoie să se bazeze pe sprijinul familiei sale. Declară aşadar cauza inadmisibilă.
Viol

X şi Y împotriva Ţărilor de Jos (nr. 8978/80)

26.03.1985

O tânără cu handicap mintal a fost violată în centrul pentru copiii cu dizabilităţi mintale în care era găzduită, a doua zi după împlinirea vârstei de 16 ani (16 de ani este vârsta pentru raporturi sexuale consimţite în Ţările de Jos), de către o rudă a persoanei însărcinată să aibă grijă de ea. Tânăra, traumatizată de experienţă, se afla în imposibilitatea de a semna o plângere oficială, având în vedere starea sa mentală. Tatăl a semnat în locul său, dar nu a fost declanşată urmărirea penală împotriva autorului faptelor, victima fiind obligată să depună ea însăşi plângerea. Instanţele au recunoscut existenţa unei lacune în lege.
Curtea a constatat încălcarea art. 8 (dreptul la respectarea vieţii private), subliniind că doar o legislaţie penală poate asigura o prevenţie eficientă, necesară în acest domeniu.

Aydin împotriva Turciei (nr. 23178/94)

25.9.1997

Reclamanta, o tânără turcă de origine kurdă (în vârstă de 17 ani la momentul faptelor) a fost arestată fără explicaţii şi închisă împreună cu alţi doi membri ai familiei sale. A fost legată la ochi, bătută, dezbrăcată cu forţa, prinsă într-o anvelopă de maşină şi udată cu jeturi puternice de apă rece, înainte de a fi violată de un membru al forţelor de ordine, apoi bătută din nou, timp de aproape o oră, de mai multe persoane. Examenul medical efectuat ulterior de un medic care nu se ocupase  niciodată de cazuri de viol a permis să se constate că himenul era rupt şi că părţile interioare ale coapselor reclamantei erau acoperite de contuzii. De asemenea, reclamanta a pretins că ea şi familia ei au făcut obiectul unor măsuri de intimidare şi hărţuire din partea autorităţilor, pentru a-i forţa să-şi retragă cererea adresată Curţii Europene a Drepturilor Omului.
Curtea subliniază că violarea unui deţinut de către un funcţionar al statului trebuie să fie considerată o formă deosebit de gravă şi josnică a relelor tratamente şi lasă asupra victimei cicatrici psihologice profunde. Această experienţă nu a putut să nu genereze reclamantei sentimentul de a fi înjosită şi violată atât fizic, cât şi emoţional. În consecinţă, Curtea apreciază că toate actele de violenţă fizică şi psihică comise împotriva reclamantei, precum şi violul, care are un caracter deosebit de crud, constituie acte de tortură interzise de art. 3 (interzicerea torturii). De altfel, pentru ca ancheta asupra unei acuzaţii de viol comis în arest de către un funcţionar al statului să fie temeinică şi eficientă trebuie ca victima să fie examinată, cu toată atenţia necesară, de către medici independenţi care au competenţe speciale în acest domeniu. Or, nu acesta a fost cazul, ceea ce a produs lacune în cadrul anchetei şi a împiedicat reclamanta să obţină repararea prejudiciului, cu încălcarea art. 13 (dreptul la un recurs efectiv).
M.C. împotriva Bulgariei (nr. 39272/98)

04.12.2003

Reclamanta, în vârstă de 14 de ani la momentul respectiv (vârsta stabilită prin legislaţia bulgară pentru raporturi sexuale consimţite), a fost violată de doi bărbaţi; potrivit spuselor sale, nu s-ar fi oprit din plâns în timpul şi după viol, fiind după aceea dusă de către mama sa la spital, unde examenul medical a permis să se constate că himenul fusese rupt.

Cu toate acestea, nu s-a declanşat urmărirea penală împotriva autorilor pentru că a fost imposibil să se stabilească dacă reclamanta a opus rezistenţă sau dacă a cerut ajutor.

Curtea a constatat încălcarea art. 3 (interzicerea tratamentelor degradante) şi a art. 8 (dreptul la respectarea vieţii private) observând tendinţă universala de a se considera lipsa consimţământului drept element esenţial al violului şi abuzurilor sexuale. În mod frecvent, victimele abuzurilor sexuale – în special fetele minore – nu opun rezistenţă din diferite motive psihologice (reacţionând prin supunere pasivă sau disociindu-se psihologic de viol) sau de teamă ca agresorul să nu comită alte violenţe. Subliniind faptul că statele membre sunt obligate să incrimineze şi să sancţioneze în mod eficient orice raport sexual neconsimţit, chiar dacă victima nu a opus rezistenţă fizică, Curtea concluzionează că atât ancheta în această cauză, cât şi dreptul bulgar relevant prezintă carenţe.
Maslova şi Nalbandov împotriva Rusiei (nr. 839/02)

24.01.2008

Reclamanta, care a fost chemată la secţia de poliţie din cartierul său pentru a fi interogată, a mărturisit, constrânsă de doi poliţişti, că a participat la comiterea unei omucideri. Unul din poliţişti i-a pus cătuşe, apoi a lovit-o, a violat-o şi a forţat-o să întreţină sex oral. Ulterior, cei doi poliţişti au lovit-o în mod repetat în stomac, au violat-o, i-au pus pe faţă o mască de gaze căreia i-au blocat aerul până aproape de sufocare şi i-au aplicat şocuri electrice cu ajutorul unor cabluri prinse de cercei. Permiţându-i-se să meargă la toaletă, a încercat să-şi taie venele. După ce au consumat alcool, trei ofiţeri anchetatori au continuat să o violeze, după încheierea interogatoriului. Aceştia au folosit prezervative şi au curăţat urmele cu şerveţele. Reclamanta a formulat plângere pentru viol şi tortură. A fost constatată prezenţa unor celulele vaginale – cu privire la care s-a stabilit cu un grad de probabilitate de 99,99% că aparţineau reclamantei – pe un prezervativ folosit găsit în secţia de poliţie, pe şerveţele au fost găsite urme de material seminal şi urme de ţesut vaginal având acelaşi antigen cu cel al reclamantei şi, totodată, au fost găsite urme de material seminal pe diverse articole de îmbrăcăminte. Cu toate acestea, o instanţă a stabilit că probele prezentate nu sunt admisibile, pe motiv că procedura specială aplicabilă urmăririi penale împotriva ofiţerilor anchetatori nu a fost respectată.
Cauza s-a finalizat prin neînceperea urmăririi penale din lipsă de probe în ceea ce priveşte săvârşirea vreunei infracţiuni.

Curtea evidenţiază faptul că versiunea evenimentelor prezentată de doamna Maslova este susţinută de un set de probe elocvente şi neechivoce. Curtea reaminteşte că violarea unui deţinut de către un funcţionar al statului trebuie să fie considerată o formă deosebit de gravă şi josnică a relelor tratamente, ţinând seama de uşurinţa cu care agresorul poate abuza de vulnerabilitatea şi fragilitatea victimei sale. Curtea consideră că violenţa fizică împotriva reclamantei, inclusiv multiplele violuri – acţiuni deosebit de crude – cărora aceasta le-a fost victimă, constituie acte de tortură interzise de art. 3. De asemenea, Curtea concluzionează încălcarea art. 3, dat fiind caracterul ineficient al anchetei.
I.G. împotriva Republicii Moldova (nr. 53519/07)

15.05.2012

Reclamanta a susţinut că a fost violată la vârsta de 14 ani de către unul din cunoscuţii săi (un bărbat de 22 de ani care locuia în cartierul unde locuia şi bunica sa, pe care o vizita în mod frecvent).

Curtea a constatat încălcarea art. 3 dată fiind absenţa unei anchete efective privind aceste acuzaţii. Statul nu şi-a îndeplinit obligaţiile pozitive ce îi revin în temeiul art. 3 (interzicerea tratamentelor inumane sau degradante).
Violenţă şi excludere socială

N. împotriva Suediei (nr. 23505/09)

20.07.2010

Reclamanta, resortisant afgan, are o relaţie extraconjugală cu un bărbat din Suedia. Potrivit acesteia, ar putea fi exclusă din societate, riscând chiar şi o pedeapsă cu închisoarea de lungă durată sau moartea în cazul în care s-ar întoarce în Afganistan.
Cererile de acordare a azilului i-au fost respinse.

Curtea evidenţiază că femeile sunt expuse unui risc deosebit de ridicat de a fi supuse la rele tratamente în Afganistan în cazul în care sunt percepute ca neconformându-se cu rolul pe care societatea, tradiţia sau sistemul juridic îl atribuie acestora. Simplul fapt că N. a locuit în Suedia poate fi considerat un comportament inacceptabil. Faptul că doreşte să divorţeze sau cel puţin nu mai doreşte să trăiască împreună cu soţul ei poate avea repercusiuni grave, care să-i pună viaţa în pericol. Legea privind statutul personal al femeilor şiite din aprilie 2009 obligă femeile să se supună cerinţelor sexuale ale soţilor lor şi să nu părăsească domiciliul fără permisiune. Potrivit rapoartelor, aproximativ 80% din femeile afgane sunt victime ale violenţelor domestice, pe care autorităţile le consideră legitime şi, prin urmare, nu le anchetează. Femei neînsoţite sau neprotejate de un „tutore” de sex masculin sunt întotdeauna expuse la restricţii semnificative care le împiedică să aibă o viaţă personală sau profesională şi sunt condamnate la a fi excluse din societate. De cele mai multe ori ele pur şi simplu nu deţin mijloacele de supravieţuire în cazul în care nu sunt protejate de o rudă de sex masculin. În consecinţă, Curtea consideră că, în cazul în care N. ar fi expulzată în Afganistan, Suedia ar încălca art. 3 (interzicerea pedepselor sau tratamentelor inumane sau degradante).
Violenţa în mâinile autorităţilor statului

Yazgül Yılmaz împotriva Turciei (nr. 36369/06)

01.02.2011

La vârsta de 16 ani, reclamanta a fost arestată preventiv. Aceasta s-a plâns că a fost hărţuită sexual de poliţişti şi a fost apoi supusă unui examen ginecologic pentru a se stabili dacă himenul ei a fost rupt, fără a fi însoţită şi fără ca ea sau tutorele său legal să-şi fi dat consimţământul. După ce a fost achitată şi eliberată, a suferit de stres posttraumatic şi de tulburări depresive. Acuzaţiile sale de abuz pe durata arestării au fost pe larg coroborate cu examenele medicale ulterioare. Nu s-a iniţiat nicio procedură disciplinară împotriva medicilor din penitenciar.
Curtea consideră că examenele ginecologice, în special în cazul în care sunt efectuate asupra minorilor, impun existenţa unor garanţii suplimentare. Aceasta observă că dreptul în vigoare la momentul faptelor nu prevedea garanţiile necesare în ceea ce priveşte examinarea deţinuţilor. Practica generalizată constând în supunerea în mod automat a deţinutelor de sex feminin la un examen ginecologic, pentru a evita falsele acuzaţii de abuz sexual împotriva membrilor forţelor de ordine, nu ţine cont de interesele persoanelor deţinute de sex feminin şi nu are nicio justificare medicală. Reclamanta s-a plâns de hărţuire sexuală, nu de viol, iar faptele denunţate de aceasta nu puteau fi în niciun caz infirmate printr-o examinare medicală a himenului. Curtea reţine că noul Cod de procedură penală reglementează examenele ginecologice, chiar dacă nu există măsuri specifice în cazul minorilor. Curtea constată două încălcări ale art. 3 (interzicerea tratamentelor inumane) date fiind examenele ginecologice efectuate în arest asupra reclamantei şi carenţele în anchetarea faptelor.
B. S. împotriva Spaniei (nr. 47159/08)

26.07.2012

Obiectul cauzei priveşte verificarea de către poliţişti a unei femei de origine nigeriană care practica prostituţia într-un cartier aflat în apropiere de Palma de Mallorca.

Curtea a concluzionat că statul nu a urgentat ancheta în mod suficient şi eficient pentru a încerca să elucideze acuzaţiile de rele tratamente în cele două momente în care reclamanta a fost verificată de poliţie pe domeniul public. Curtea a considerat că instanţele naţionale nu au luat în considerare vulnerabilitatea deosebită a reclamantei, inerentă calităţii sale de femeie africană care practică prostituţia.
Încălcarea art. 3 în ceea ce priveşte ancheta (interzicerea tratamentelor inumane sau degradante – lipsa unei anchete eficiente);

Neîncălcarea art. 3 (rele tratamente);

Încălcarea art. 14 (interzicerea discriminării), coroborat cu art. 3.

Violenţa în locuri publice

Ebcin împotriva Turciei (nr. 19506/05)

01.02.2011

Reclamanta, cadru didactic, a fost stropită cu acid pe faţă în timp ce se îndrepta spre locul său de muncă. Aceasta şi-a pierdut parţial capacitatea de a folosi un ochi şi o ureche, iar în gură s-a dezvoltat o tumoare.
Curtea reţine că procesul penal ulterior a înregistrat întârzieri mari şi că, 13 ani mai târziu, cauza este încă pendinte în faţa instanţei administrative şi nu s-a plătit nicio despăgubire reclamantei. Procesul la instanţa administrativă şi cea penală nu au îndeplinit aşadar criteriul protecţiei adecvate împotriva unui act de violenţă gravă. Prin urmare, au fost încălcate art. 3 (interzicerea tratamentelor inumane) şi art. 8 (dreptul la respectarea vieţii private şi de familie).
